[{"text_idx": "#000000", "text": "Analisia: Euskal Nazioaren egoera politiko-kulturala"}, {"text_idx": "#000003", "text": "Arestian antolatutako futboleko Eurokopak eta Olinpiar Jokoek agerian utzi dituzte, berriz, nazio gisa ditugun mugak, Euskal Herria nazioarteko kirol-lehiaketetan ez baita existitzen. Ez du ezertarako balio euskal kirol-selekzioen aldarrikapena adostasun gehien biltzen dituen gure erreklamazio nazionaletako bat izateak, euskal kirolariek Frantziako edo Espainiako banderekin beti lehiatu behar badute."}, {"text_idx": "#000004", "text": "Futbolaren arloan urrats batzuk eman dira azken boladan euskal selekzioak nazioarteko lehiaketetan parte hartu ahal izateko: berandu egin bazuen ere, Euskadiko Futbol Federazioak 2020ko abenduan eskaera formala aurkeztu zien FIFAri eta UEFAri euskal futbol\u00ad\u2010selekzioaren ofizialtasuna lortze aldera. Sei hilabete geroago, baina, nazioarteko erakunde horiek ateak itxi zizkioten aukera horri, arrazoi politikoak argudiatuta: Euskal Herria ez da nazioarteak onartutako estatu burujabea."}, {"text_idx": "#000005", "text": "FIFAk eta UEFAk emandako argudioak oinarri ahula du, errealitateak gezurtatzen duena: estaturik gabeko hainbat naziok (Eskozia, Gales, Faroe Uharteak, Gibraltar, ...) nazioarteko futbol\u00ad\u2010lehiaketetan parte hartzen dutelako. Gure iritziz, Espainiako Futbol Federazioaren presioak izan dira euskal selekzioaren nazioarteko onarpena eragotzi dutenak. Auzia ez baita juridikoa edo kirolekoa, politikoa baizik."}, {"text_idx": "#000007", "text": "Faroe Uharteen kasua oso adierazgarria da akordio politiko batek nazioarteko kirol-aintzatespena errazten duela islatzeko. Kasu hau ondo ezagutu eta aztertu beharko genuke, euskal selekzioaren ofizialtasuna erraztu lezakeen aurrekari interesgarria delako."}, {"text_idx": "#000008", "text": "1988an lortu zuen Faroeetako futbol-selekzio nazionalak bere nazioarteko onarpena. Gogoratu Faroe Uharteak Danimarkaren menpeko nazio bat dela, autonomia zabala duena baina ez estatu propioa. 1988an ere jokatu zuen bere lehenengo nazioarteko partidu ofiziala, Islandiaren aurka galdu zuena."}, {"text_idx": "#000009", "text": "Euskal Selekzioa sortu zen urte berean (1930ean) hasi zen Faroe Uharteetako futbol-selekzioa nazioarteko partiduak jokatzen, baina aitorpen ofizialik gabe. 58 urteetan zehar lagunarteko partiduak baino ez zituen jokatu (gure selekzioaren antzekoak), baina Danimarkarekin lortutako akordio politiko bati esker 1988tik aurrera lehiaketa ofizialetan sartzeko aukera gauzatu zuen."}, {"text_idx": "#000010", "text": "Izan ere, Faroe Uharteetako Futbol Federazioak FIFA eta UEFAren aurrean 1988an aurkeztu zuen kide izateko eskaera ofizialak ez zuen, ez Danimarkaren, ez eta Danimarkako Futbol Federazioaren aurkakotasunik jaso, eta horrek uharteetako futbol-taldeari nazioarteko atea ireki zion. Lekutan dago Danimarkako jarrera ireki hori Espainiako betiko jarrera itxi, inperialista eta intolerantetik. Kasu horrek garbi frogatzen du estatu independente izan gabe ere selekzio batek nazioarteko onarpena ere eskura dezakeela."}, {"text_idx": "#000011", "text": "Faroe Uharteetako aurrekariak garbi azaleratzen du auziaren mami politikoa: Espainiako Futbol Federazioaren mende (funtsean, Espainiako Gobernuaren mende) dago gure futbol-selekzioaren nazioarteko onarpena."}]